Ziqalile Ukulandelwa Iziqondiso Ezintsha zeCOVID-19 
Lokhu kuza ngemva kokuba uzulu elalele isixwayiso sikahulumende sokuba ahlale emakhayaesethulwe ngumphathintambo wezempilakahle engomunye wabasekeli bakamongameli u Retired General Constantino Chiwenga.
HARARE — Izakhamizi zeHarare ziqalile ukulandela iziqondiso ezintsha uhulumende azibekileyo kusukela lamuhla, ezeCovid 19, Level 4 Lockdown zensuku ezingafika inyanga. Uhulumende uthi ukwenza emizameni yokuvimba ukumemetheka kwegcikwane leli kodwa abanye bathi zizongezelela ubuyanga njalo zenziwa ngendlela ebandlulula abaswelayo. Lokhu kuza ngemva kokuba uzulu elalele isixwayiso sikahulumende sokuba ahlale emakhaya esethulwe ngumphathintambo wezempilakahle ongomunye wabasekeli bakamongameli, u Retired General Constantino Chiwenga, ngoMgqibelo sokuthi ilizwe selibuyela njalo ekuqiniseni iLockdown emizameni yokwehlisa amathuba wokumemetheka kweCOVID-19 elizweni. “Abantu mabahlale emakhaya baphume nje besiyadinga ukudla ezitolo lemithi kumbe ukuphelekezela abagulayo ezibhedlela, okunengi kubekwe kwacaca kule Lockdown Order. Abaphatheke kumisebenzi yokuthenga lokuthengisa impahla sebemisiwe ngaphandle kwabamankampani amakhulu kanye labezimota ezithwala impahla eqakathekileyo lalezo eziquma elizweni ukuya kwamanye amazwe.” Kodwa isikhulumeli somanyano wenhlanganiso ezisebenzisana lozulu eye Crisis in Zimbabwe Coalition umnumzana Marvelous Khumalo uthi lanxa beyisekela iCOVID-19 Lockdown usola ukubandlululwa kwabaswelayo. “Iyenza engazathi inika i advantage kulabo abatholayo kakhulu ngoba bona bavunyelwe ukuze behambe kumahotela besiyonatha besidla njalo kumatrips abo, behamba ngendizamtshima, bekhwela behamba. Kodwa abanengi kumbe esingathi yi majority, uzulu, labo abantoliyo, abangelamali, kabakwanisi ukuze bayenze lokho.” Okugcizelelwe ngumnumzana Effie Ncube ingcwethi ebona ngokulwela ilungelo loluntu, enhlanganisweni ye National Consumer Rights Association – NACORA. “I Lockdown le ibonakala iqondiswe ebantwini abangazuziyo, abayanga, abantu abahluphekayo sabantu abanothileyo abaziphilela kahle, kakukho lokukodwa abakuvalelweyo, ama earoplane azaqhubeka esebenza, amabhasi emakhaya avaliwe. Lapho esithenga khona imibhida lezitolo zethu ezincane lezi zivaliwe kodwa ke amawetela ayabe evuliwe lamabhawa emaweteleni avuliwe lama restaurent emaweteleni avuliwe. Konke nje okuphathelene labanothileyo kuzasebenza kube sekusithi okwabayanga kwavalwa. Thina esihluphekayo yithi esizakuba phakathi kwenkinga enkulu, iLockdown le izasilimaza kakhulu. ” Abamabandla aphikisayo abalisa ele MDC-T elikhokhelwa ngumnumzana Douglas Mwonzora bathi bebengalindele ukuthi uhulumende engaqhuba njalo olunye uhlelo lweLockdown kuvalwe amabhizimusi wona abevele esehluleka. Unobhala kwezokukhulumisana lozulu kanye lokusabalaliswa kwemibiko kulelibandla umnumzana Witness Dube ulandisa kabanzi ngalokho. “Ngabe uhulumende uke wazama eminye imizamo engayenza ukuthi lawo mabhizimusi asale evulile kodwa kuxwayisiswe kumbe kunanzelelisiswe ukuthi kungayenziwa mcabango bani ukuthi lokho kuvulwa kwamabhizimusi kungabi yindlela okungathelelanwa ngayo umkhuhlane. Amapholisa ebe nganceda, amasotsha khonokho ekade ekwenza, ebe ngakhangelisisa sibili ukuthi kufakwe eminye imithetho kuncedisanwe labantu mhlawumbe abanye abantu basuke ebantwini, kube ngabantu abancedisa amapholisa lamasotsha ekuthini kukhangelwe ukuthi wonke umuntu uyananzelela izixwayiso zawonalo umbhuqazwe weCOVID. ” Kulabo abavunyelwa ukuhambahamba besiya emsebenzini abanjengomnumzana Paul Ncube wasemzini weKuwadzana, uthi bekuhanjwa nzima lapha emigwaqweni ukungena enzikini yedolobho leHarare, inengi labantu libuyiselwa muva. “Bayehlisiwe abanye ebhasini sibili babuyela ngekhaya, kwathiwa kababuyela until iLockdown le iziphele. Kutsho ukuthi kunzima sibili ukungena kwakhona eTown ngoba lamuhla edolobheni indawo ezinengi vele zinjani, zivaliwe. Amashops amanengi avaliwe avuliweyo ngamakhulu amSupermarkets. Mostly amashops lawa amancane, avaliwe.” Kwasekelwa ngumnumzana Tafadzwa Chigandiwa laye othi bekuhanjwa nzima emgwaqweni omkhulu oquma phakathi kwelokitshi leWarren Park bucwadlana lalapho ahlala khona. “Siyabona, iqalile sibili, kuyisiphithiphithi ukungena edolobheni kodwa mina ngehlulekile ukungena ngoba amapholisa akhona ayahlupha njalo izimota zakhona zinengi kakhulu.” Lokhu kuza ngesikhathi sekulemibiko yokuba sokuqhamuke igciwane leCoronavirus elehlukileyo kulelanyakenye. Abezempilakahle bahlezi bekhankasela ukuqiniswa kweziqondiso zeLockdown, besithi usuthatha umuntu masinyane lumkhuhlane kulakuqala. Uhulumende uthi ukubone kufanele aqinise iziqondiso lezi ngemva kokunanzelela ukuqonga kwasebehlaselwa lokubulawa ngumkhuhlane weCOVID-19 elizweni kakhulukazi phakathi kwenyanga ezisukela kuLwezi nyakenye kuze kube manje, lozulu eseyekethisile ekulondolozeni iziqondiso zokuvimba ukuthelelanwa lula kwaleli gcikwane okunjengo kuqoka ama mask lokungasondelani duzane laduzane isocial distancing.